b"\n_START_ARTICLE_\nStefan Raab\n_START_SECTION_\n\xc5\xbdivljenje\n_START_PARAGRAPH_\nStefan Raab je bil rojen in odra\xc5\xa1\xc4\x8dal v K\xc3\xb6lnu. Ima eno sestro. Star\xc5\xa1i so imeli mesnico v K\xc3\xb6ln-S\xc3\xbclzu. Po opravljeni maturi leta 1986 na Aloisiuskolleg v Bad Godesbergu je Raab od leta 1986 do 1987 slu\xc5\xbeil voja\xc5\xa1ki rok pri Zra\xc4\x8dni floti Federalnega ministrstva za obrambo (nem\xc5\xa1ko Flugbereitschaft BMVg) v voja\xc5\xa1ki bazi K\xc3\xb6ln-Wahn. Po slu\xc5\xbeenju je \xc5\xa1tudiral pet semestrov prava v K\xc3\xb6lnu in Bielefeldu in vzporedno dokon\xc4\x8dal vajensko \xc5\xa1olanje za mesarja v obratu star\xc5\xa1ev, ki ga je opravil z oceno \xe2\x80\x9ezelo dobro\xe2\x80\x9c, kot najbolj\xc5\xa1i v okro\xc5\xbeju. Raab \xc5\xa1\xc4\x8diti svoje zasebno \xc5\xbeivljenje in dru\xc5\xbeino pred javnostjo, posebno pred mediji. S svojo \xc5\xbeivljenjsko spremljevalko ima dve h\xc4\x8derki. V muzeju vo\xc5\xa1\xc4\x8denih lutk Madame Tussaud v Berlinu je od 7. aprila 2009 razstavljen tudi Stefan Raab, ki sedi za originalno imitiranim pultom pred kuliso studia TV-total.\n_START_SECTION_\nGlasba\n_START_PARAGRAPH_\nKot producent reklamnih jinglov se je Stefan Raab leta 1990 osamosvojil (Jingles & Sports za ARD-Morgenmagazin, B\xc3\xa4rbel Sch\xc3\xa4fer, Blend-a-med, Veronas Welt). Med drugimi je produciral tudi za B\xc3\xbcrgerja Larsa Dietricha, Die Prinzen in RIAS- Radijski orkester. Raab vodi svoje glasbeno zalo\xc5\xbebo, Roof Musikverlag Stefan Raab, ki ureja pravice njegovih glasbenih del. V imenu se skriva kraj njegovega prvega studia, ki se je nahajal v podstre\xc5\xa1nem stanovanju. Dela objavlja pod zalo\xc5\xbebo plo\xc5\xa1\xc4\x8d RARE (= Raab Records). Schr\xc3\xa4g and the Gang Vol.3, skupaj s sodelovanjem jazz trobentarjem Tillom Br\xc3\xb6nnerjem leta 1993 je sledil Get Ready z instrumentalno glasbo. Leta 1994 je Raab v svoji oddaji Vivasion, med poro\xc4\x8danjem svetovnega prvenstva v nogometu, v \xc5\xbeivo pel rap pesem o takratnem dr\xc5\xbeavnem trenerju Bertiju Vogtsu. Kmalu zatem je izdal to pesem kot Stefan Raab & die Bekloppten (Stefan Raab in usekani) z naslovom B\xc3\xb6\xc3\xb6rti B\xc3\xb6\xc3\xb6rti Vogts. Pesem je julija 1994 dosegla 4. mesto nem\xc5\xa1ke \xc2\xab\xc2\xa0hitparade\xc2\xbb. 1995 je sledila priredba pesmi \xc2\xabEin Bett im Kornfeld\xc2\xbb (Postelja v koruznem polju) J\xc3\xbcrgena Drewsa, ki jo pojeta skupaj z B\xc3\xbcrgerjom Larsom Dietrichom in J\xc3\xbcrgen Drewsom. Na nem\xc5\xa1ki hitparadi je dosegla 27. mesto. _NEWLINE_Marca 1996 je Raab za pesem Hier kommt die Maus (Mi\xc5\xa1 prihaja), ki so jo predvajali za 25. rojstni dan otro\xc5\xa1ke oddaje Die Sendung mit der Maus (Oddaja z mi\xc5\xa1jo), dobil zlato vinilno plo\xc5\xa1\xc4\x8do in s tem dosegel 2. mesto nem\xc5\xa1ke hitparade. Z ECHOm 1997 je za svoj album Poredne\xc5\xbe (nem. Schlimmer Finger) dobil priznanje za najbolj\xc5\xa1ega nacionalnega producenta leta. Pod psevdonimom Alf Igel \xe2\x80\x93 s \xc4\x8dimer namiguje na Ralfa Siegla - je Raab spomladi 1998 skomponiral hit Guildo ima vas rad (nem. Guildo hat euch lieb), ki je pri Evroviziji med 25 udele\xc5\xbeenci zasedel 7 mesto. Tudi na nem\xc5\xa1ki hitparadi je bila ta pesem uspe\xc5\xa1na in je zasedla 4. mesto. Po za\xc4\x8detku oddaje TV total je Stefan Raab uporabljal \xc5\xa1tevilne televizijske izseke za kompozicijo novih hitov, kot npr. poleti 1999 \xc3\x96 la Paloma Blanca od \xc3\x96 la Paloma Boys. Takoj za tem je sledil Pletena \xc5\xbeelezna ograja (nem. Maschen-Draht-Zaun), ki je dosegla tri zlate plo\xc5\xa1\xc4\x8de. Maja 2000 se je sam udele\xc5\xbeil Evrovizije s pesmijo Kaj ima\xc5\xa1 ti tam? (nem. Wadde hadde dudde da?) in dosegel 5. mesto. Septembra 2000 je ustvaril singel Prinesi mi steklenico piva (nem. Ho Mir Ma Ne Flasche Bier), za katero je uporabil besede Gerharda Schr\xc3\xb6derja. _NEWLINE_Novembra 2001 je komponiral, interpretiral in produciral pesem Pohamo (nem. Wir kiffen). Novembra 2002 je napisal hit Osvobodite konopljo! (nem. Gept das Hanf frei!'), pri kateri je uporabil govor Hansa-Christiana Str\xc3\xb6beleja, \xc4\x8dlana nem\xc5\xa1kega de\xc5\xbeelnega parlamenta. Leto prej \xe2\x80\x93 2001, je kot puertori\xc5\xa1ki pevec Eddie Rodriguez izdal Sensacion za McDonaldovo reklamo in z njo na nem\xc5\xa1ki lestvici dosegel 30. mesto. Konec leta 2003, za\xc4\x8detek 2004 je dosegel velik uspeh s tekmovanjem Stefan i\xc5\xa1\xc4\x8de super Grand Prix zvezdo (nem. SSDSGPS \xe2\x80\x93 Stefan sucht den Super-Grand-Prix-Star), s katerim je iskal kandidata za nem\xc5\xa1ki predizbor za Evrovizijo 2004. zmagovalec je bil Max Mutzke, ki je v predizboru Germany 12 Points dosegel 1. mesto in s tem si je Raab \xc5\xbee tretji\xc4\x8d zagotovil nastop na Evroviziji. Od skupaj 24 udele\xc5\xbeencev je dosegel 8. mesto. Pri nem\xc5\xa1ki Hitparadi mu je uspel skok na 1. mesto. Za konzept SSDSGPSja, je Raab leta 2005 dobil nagrado Adolfa-Grimmeja. Isto leto je spro\xc5\xbeil Bundesvision Song Contest, ki posnema evrovizijsko popevko. Pri tem pevskemu izboru tekmovalci zastopajo razli\xc4\x8dne zvezne de\xc5\xbeele. Kakor je sam izjavil, je bila ena njegovih glavnih motivacij, da ustanovi to tekmovanje spodbujanje nem\xc5\xa1kih glesbenikov. Zato pojejo tekmovalci svoja besedila tudi v nem\xc5\xa1kem jeziku. Stefan Raab je poleg tega pisal \xc5\xa1e \xc5\xa1tevil\xc4\x8dne pesmi za Bullyjev film Sanjska vesoljska ladja presene\xc4\x8denja - perioda 1 (nem. (T)Raumschiff Surprise \xe2\x80\x93 Periode 1); med drugim tudi pesem Space Taxi, ki jo je v kinu, skupaj z Michaelom \xe2\x80\x9eBullyjem\xe2\x80\x9c Herbigom (Mr. Spuck), Christianom Tramitzem (Captain Kork) und Rickom Kavanianom (Schrotty) v filmu tudi zapoje. _NEWLINE_Svojo zadnjo pesem I want Rock je objavil pod psevdonimom Dicks on Fire \xe2\x80\x93 tudi ena izlo\xc4\x8dena pesem iz leto prej izdanega CDja za (T)Raumschiff Surprise \xe2\x80\x93 Periode 1. Ta skupina je sestavljena \xc5\xa1e iz Ricka Kavaniana in Maxa Mutzkeja, ki poje refren. V okvirju 2. Stock Car Crash Challange je Raab ponovno izdal pesem skupaj z Dicks on Fire z naslovom Superbad Motherfucker. Leta 2007 je produciral oddajo Stefan i\xc5\xa1\xc4\x8de superzvezdo, ki naj poje kar \xc5\xbeeli in lahko rade volje nastopa pri RTL (nem. SSDSDSSWEMUGABRTLAD \xe2\x80\x93 Stefan sucht den Superstar, der singen solle, was er m\xc3\xb6chte und gerne auch bei RTL auftreten darf), pri kateri je zmagala Stefanie Heinzmann. Za Evrovizijo 2010 naj bi Raab v osemdelni oddaji izbral nem\xc5\xa1kega tekmovalca. To oddajo bo prena\xc5\xa1ala njegova doma\xc4\x8da televizijska hi\xc5\xa1a ProSieben, skupaj z ARD. Nastopal bo kot glavni komisije in moderator.\n_START_SECTION_\nTelevizija\n_START_PARAGRAPH_\nTelevizijska kariera Stafana Raaba se je za\xc4\x8dela precej naklju\xc4\x8dno novembra 1993 na glasbenem programu VIVA, ki ji je pravzaprav hotel ponuditi svoje melodije. Po razgovoru mu je bila ponujena moderacija oddaje Vivasion, ki so jo predvajali od decembra 1993 do decembra 1998. Mese\xc4\x8dno je vodil tudi oddajo Malo poglejmo (nem. Ma kuck\xe2\x80\x99n). Odkril ga je vodja snemanja Marcus Wolter, ki je razvil TV total. Vse od marca 1999 vodi Stafan Raab oddajo TV total na privatnem programu ProSieben, ki je bila na za\xc4\x8detku predvajana enkrat tedensko in od pomladi 2001 \xc5\xa1tirikrat na teden. Zraven \xc5\xa1e v neenakomernih razmakih organizira in tr\xc5\xbei oddajne prireditve, h katerimi sodijo Svetovno prvenstvo v voku (nem. Wok-Weltmaisterschaft), Premagaj Raaba (nem. Schlag den Raab ), TV totalovi skoki v vodo (nem. TV total Turmspringen), nogomet na ledu (nem. Eisfu\xc3\x9fball), Stockcar dirka (nem. Stockcar-Rennen), Paralelni slalom (nem. Parallelslalom) in 6. junija 2008 premiera Evropsko prvenstvo avtomobilske \xc5\xbeoge (nem. Autoball-Europameisterschaft). Oddaja Premagaj slavnega (Schlag den Star) je tudi producirala Raab TV. Za desetletni jubilej Cometa, leta 2005, je skupaj z G\xc3\xbclcan Kamps prevzel podelitev glasbene nagrade programu VIVA. Ta podelitev je bila najprej predvajana na ProSieben, kasneje pa na VIVI ve\xc4\x8dkrat ponovljena. Njegovo podjetje Raab TV (Raab in Brainpool dr\xc5\xbeita vsak 50%), h\xc4\x8derinsko podjetje Brainpoola TV GmbH (Stefan Raab je imel 2007, kot dru\xc5\xbeabnik 25% dele\xc5\xbe), je ustvarila ve\xc4\x8d komedijantskih oddaj, kot npr. elton.tv. Julija 2009 se je zvedelo, da je francoski TV producent Banjjay vstopil pri Brainpoolu z 50% dele\xc5\xbeom. Raab je izgubil svoj dele\xc5\xbe s 25\xc2\xa0% na 12,5%.\n_START_SECTION_\nRadio\n_START_PARAGRAPH_\nPri WDR/Eins live je Stefan Raab leta 1997 v \xc5\xbeivo moderiral dvourno oddajo Raabio, radijsko razvedrilno oddajo z glasbo. Posnel je tudi telefonsko komedijsko nadaljevanje Professor Hase, pri katerem je preko telefona poklical ni\xc4\x8d slute\xc4\x8de ljudi, se izdajal za Profesorja Hase in jih vlekel za nos.\n_START_SECTION_\nTr\xc5\xbene aktivnosti\n_START_PARAGRAPH_\nV preteklosti se je Stefan Raab velikokrat delal kot Testmonial, t. i. nosilec reklam za ve\xc4\x8d razli\xc4\x8dnih podjetij, med drugimi za Katjes in McDonalds (2001). Pri tem so mu mediji o\xc4\x8ditali, da se prodaja pod ceno, kar je Raab seveda zanikal.\n_START_SECTION_\nPriznanja\n_START_PARAGRAPH_\nOddaja Vivasion, ki jo je Stefan Raab vodil od 1996 do 1998, je dobila Zlatega leva, predhodnik Nem\xc5\xa1ke televizijske nagrade (nem. Deutscher Fernsehpreis). Za razvedrilno oddajo TV total je Stefan Raab prejel nem\xc5\xa1ki Fernsehpreis, kot tudi komedijsko nagrado Die bronzene Rose von Montreux. Kot komponist in producent je objavil \xc5\xa1tevilne pesmi, ki so bile nagrajene z zlato in srebrno plo\xc5\xa1\xc4\x8do. Za svojo oddajo \xe2\x80\x9eStefan sucht den super Grand Prix Star\xe2\x80\x9c (SSDSGPS), je v okviru TV totala 2005 dobil Adolf-Grimme nagradov kategoriji posebno za \xe2\x80\x9eiskanje in spodbujanje mladih glasbenih talentov\xe2\x80\x9c. 29. maja 2005 je bil Stefan Raab, ki v svoji oddaji ve\xc4\x8dkrat posku\xc5\xa1a posredovati med nem\xc5\xa1ko-tu\xc5\xa1kimi kulturami, poleg Johannesa Raua nagrajen z nem\xc5\xa1ko-tur\xc5\xa1ko prijateljsko nagrado (Deutsch-T\xc3\xbcrkischen Freundschaftspreis). V letih 2000 in 2003 je prejel zlatega Bravo Otto v kategoriji \xe2\x80\x9eComedy-Star\xe2\x80\x9c. Leta 2000 in 2005 je bil Raab nagrajen z ECHOm v kategoriji nacionalni producent. Zadnje leto -2005 je dobil ECHO \xc5\xa1e v kategoriji Medijski partner leta. 29 septembra 2007 je dobil nem\xc5\xa1ko televizijsko nagrado v kategoriji najbolj\xc5\xa1a razvedrilna oddaja za peto izdajo Schlag den Raab. 6. februarja 2008 je dobila oddaja Schlag den Raab Zlato kamero. V nadaljevanju je bil 27. novembra 2008 nagrajen z medijsko nagrado Bambi v kategoriji razvedrilo. Herbert Award 2009 je Stefan Raab dobil istega leta na podro\xc4\x8dju najbolj\xc5\xa1a \xc5\xa1portna oddaja za TV total skok v vodo (nem. TV total Turmspringen).\n_START_SECTION_\nKritika\n_START_PARAGRAPH_\nStefan Raab je medijsko zelo kontroverzna osebnost. Njegovo kariero so spremljale osebne kritike in sodne to\xc5\xbebe. O\xc4\x8ditajo mu, da naj bi se njegov humor pogosto usmerjal na \xc5\xa1ibkej\xc5\xa1e ali medijsko neizku\xc5\xa1ene ljudi, \xc4\x8detudi v svojih oddajah namerava humorno razkriti \xe2\x80\x9ezlo\xc4\x8din\xe2\x80\x9c, kjer televizijske hi\xc5\xa1e posamezne ljudi slabo prika\xc5\xbeejo pred kamero. Uporabljal naj bi tudi oveljavne predsodke proti dru\xc5\xbebenim marginalnim skupinam in jih podkrepil s svojim na\xc4\x8dinom podcenjevanja._NEWLINE_ _NEWLINE_Kar Raab tukaj dela, je razvedrilo po na\xc4\x8delu: ni\xc5\xbeji ko je predal\xc4\x8dek, toliko vi\xc5\xa1ja je kvota_NEWLINE_, je ponazoril podpredsednik frakcije CDU/CSU Wolfgang Bosbach. Raab je poskrbel za veliko senzacijo, s tem ko je leta 2005 v prispevku svoje oddaje rekel, naj bi bila Sa\xc5\xa1ka tako priljubljena, da naj bi neko\xc4\x8d pri\xc5\xa1lo tiso\xc4\x8d Angle\xc5\xbeev naenkrat na obisk. To je bilo namigovanje na zra\xc4\x8dne napade na Dresden, pri katerih je leta 1945 umrlo 18.000 do 25.000 ljudi. Raab se je v pisni izjavi opravi\xc4\x8dil za izjavo, ko se je sa\xc5\xa1ki ministrski predsednik z besedami: _NEWLINE_noben prebivalec Dresdna, Sa\xc5\xa1ke in noben Nemec nima razumevanja za tako podlo neokusnost_NEWLINE_, prito\xc5\xbeil na ProSieben. Raab je 2007 predstavil kandidata Nem\xc4\x8dija i\xc5\xa1\xc4\x8de super zvezdo (nem. DSDS), Maxa Buskohla, kateremu je RTL prepovedal da nastopi pri Raabu z rekom: \xe2\x80\x9e196 dni ujetnik R. T. L.a.\xe2\x80\x9c S tem je namignil na Schleyerjevo ugrabitev Frakcije rde\xc4\x8de armade, s katerim je postala slika Hannsa Martina Schleyerja znana z zapisom \xe2\x80\x9e20 dnevni ujetnik R. A. F.a.\xe2\x80\x9c Nato mu je \xc4\x8dasopis Bild o\xc4\x8dital zasmehovanje \xc5\xbertev RAFa in tako utrdil Raabov glas kot provokator: \xe2\x80\x9eRaab je zlo na nem\xc5\xa1ki televiziji.\xe2\x80\x9c Raabu se \xc5\xa1e posebej o\xc4\x8dita, da po eni strani napada osebnostne pravice ostalih, po drugi strani pa strogo \xc5\xa1\xc4\x8diti svojo dru\xc5\xbeino pred javnostjo. Proti tem o\xc4\x8ditkom argumentira v intervjujih, da se njegovi satiri\xc4\x8dni prikazi nana\xc5\xa1ajo prav na ljudi, ki razkrivajo svojo osebnost in svoje privatno \xc5\xbeivljenje javnosti po lastni odlo\xc4\x8ditvi in se s tem naredijo legitimen objekt satire. Regina Zindler, katero je Raab nehote naredil slavno, in jo persifliral zaradi njenega nare\xc4\x8dja in njene izjave pred sodi\xc5\xa1\xc4\x8dem v sosedskem sporu, je na podlagi velikega medijskega pritiska, ki ga je do\xc5\xbeivljala kot psihi\xc4\x8dno breme, bila prisiljena se preseliti.\n_START_SECTION_\nTo\xc5\xbebe\n_START_PARAGRAPH_\nMed njegovo kariero je veliko ljudi vlo\xc5\xbeilo to\xc5\xbebo, nekatere med njimi so znane tudi javnosti. Glavno okro\xc5\xbeno sodi\xc5\xa1\xc4\x8de K\xc3\xb6ln je obsodilo Stefana Raaba na pla\xc4\x8dilo 5.000 evrov nekemu mo\xc5\xa1kemu, katerega je v svoji oddaji u\xc5\xbealil z besedami pederska svinja. Tudi 16-letna \xc5\xa1olarka je to\xc5\xbeila Raaba, zaradi ekscesivnega nor\xc4\x8devanja iz njenega imena in ji med drugim napovedal, dobre mo\xc5\xbenosti v porno industriji. Dodala je, da je zaradi teh grobih vicev dobivala opolzke no\xc4\x8dne klice in bila izpostavljena nor\xc4\x8devanju so\xc5\xa1olcev in \xc5\xbealitvam tujih pe\xc5\xa1cev. Visoko de\xc5\xbeelno sodi\xc5\xa1\xc4\x8de Hamm je Raaba zato zaradi te\xc5\xbeke kr\xc5\xa1itve osebnostnih pravic obsodilo, na pla\xc4\x8dilo 70.000 evrov od\xc5\xa1kodnine. V naslednjem primeru je Raab v svoji oddaji 6. septembra 2004 pokazal izsek iz poro\xc4\x8dil Hessen-Aktuell, kjer je bila prikazana takrat 28-letna Turkinja Nil S. iz Frankfurta s h\xc4\x8derkino \xc5\xa1olsko torbo v rokah. Raab je to sceno komentiral: _NEWLINE_Neverjetno, kajne? Dilerji se vedno bolj\xc5\xa1e maskirajo._NEWLINE_Po mnogih sodnih in prito\xc5\xbebenih postopkih je to\xc5\xbeilka sprejela ponudbo od\xc5\xa1kodnine v vi\xc5\xa1ini 20.000 evrov, skupaj s pisnim opravi\xc4\x8dilom in v zameno zavrgla to\xc5\xbebo. Raab sam je zmagal eno to\xc5\xbebo proti glasbeniku in producentu Mosesu Pelhamu. Ta ga je leta 1997 za kulisami podelitve ECHO udaril v obraz in mu zlomil nosnico, ker ga je Raab v eni svojih oddaj naslovil z \xc4\x8de\xc5\xa1plja in ga dolgo \xc4\x8dasa uporabil kot predmet satir. Med drugim so njegove intervjuje in videe zafrkavali, in gledalce spodbujali da v oddajo po\xc5\xa1ljejo doma narejene glave Moses-P. Stefan Raab so izro\xc4\x8dili 10.000 DM od\xc5\xa1kodnino, ki jo je kasneje daroval v dobrodelne namene. Raab in njegova produkcijska firma Brainpool sta bila 26. junija od de\xc5\xbeelnega sodi\xc5\xa1\xc4\x8da obsojena na pla\xc4\x8dilo licen\xc4\x8dnine TV postaji ARD v vi\xc5\xa1ini 1.278,23 evrov na vsako za\xc4\x8deto minuto. Vzrok za to je bilo predvajanje 20-sekundnega izseka iz produkcije televizijske hi\xc5\xa1e Hessischer Rundfunk v njegovi oddaji TV Total. NDR je 11. julija 2008 to\xc5\xbeila produkcijsko firmo Brainpool za 568.000 evrov, ker je Raab iz produkcij NDR uporabil skupaj 309 izsekov."